इस्सै खतरे गी खत्म करदे-करदे बचैरा रियाल आपूं खत्म होई गेया। बड़े बेमौकै ओदी इक दिन मौत होई गेई। सन 1500 दे 6 जून गी रियाल ते ओदे दो दोस्त, ह्मूबनर (Huebner) ते परेंटी (Parenti) ‘माकिंडू (Makindu) थमां नायरोबी (Nairobi)’ सफर करदे-करदे जिसलै मोम्बासा (Mombasa) कोला कोई ढाई सौ मीलें दा पैंडा करियै कीमा पुज्जे तां उनें गी पता लग्गा जे किश चिर पहलें शेर स्टेशनै लागै फराटी लान्दा लब्बा हा। त्रोनें झट ए फैसला करी लेआ जे ओ रात उत्थें गै कटंगन ते शेरै गी मारने दी कोशश करंगन। इस लेई रियाल दे डब्बे गी गड्डी कोला खंडाइयै, शंट करियै, स्टेशनै आली बक्खी इक नमीं बनै करदी लैने पर लाई दित्ता गेया। ए लैन आली भलेआं नईं ही मकम्मल होई दी। इस लेई डब्बा इक पासै झुके दा खड़ोता रेआ। दपहरी परैन्त त्रैवे जने शेरै गी तुप्पन चढ़े, पर ओदा कोई थौ-ठकाना नईं लग्गा ते ओ डब्बे च परतोई आए। रातीं रुट्टी खाइयै किश चिर शेरै दी तक्कै च बैठे रे पर उनें गी छड़े दौं चमकदे-लिशकदे टिमकड़े-जन लब्बे जड़े उन्दी समझा च टटैने हे। पर पिच्छुआं जड़ी घटना घटी ओदे कन्ने साबत हुन्दा ऐ जे ओ टटैने नईं, शेरै दियां लिश्कदियां अक्खियां हियां जड़ा लगातार उनेंगी ते उन्दी हरकतें गी दिक्खै करदा हा। जिसलै काफी चिर बलगियै बी शेरै दा कुतै नां-नशान नईं लब्बा तां रियाल ने बारी बारी पहरा देने दा फैसला करियै पहलें अपने दौनें मित्तरें गी सौने लेई मनाई लेआ। डब्बे च दौं गै सीटां हियां। इक पासै उपरली सीट, जेदे हेठ मेज हा, ते दूई बक्खी खलकी। उपरली सीटै पर ह्मूबनर लेटी गेआ ते खलकी पर सौने लेई रियाल ने परेंटी गी आखेया। उन्ने ए आखियै जे उसी पुञां गै बड़ा नन्द आवा करदा ऐ, दरबाजे पासै लत्तां बछाइयां ते फर्शे पर गै लेटी गया।